b'\n_START_ARTICLE_\nZog I\n_START_PARAGRAPH_\nAhmed (Ahmet) Bey Zogu (8. november 1895 \xe2\x80\x93 9. aprill 1961) oli Albaania peaminister ja president ning albaanlaste kuningas 1928\xe2\x80\x931939 Zog I nime all._NEWLINE_Ahmed Bey Zogu s\xc3\xbcndis Albaanias Burgajeti lossis. Tema vanemad olid Xhemal Pasha Zogu (Albaania Zogu; 1860\xe2\x80\x931911) ja Sadije Toptani (albaanlaste kuningannaema; 28. august 1876 \xe2\x80\x93 25. november 1934). Vanemad abiellusid 1891._NEWLINE_Tema algne perekonnanimi Zogolli on slaavi p\xc3\xa4ritolu ja t\xc3\xa4hendab \'pistrik\'. Zogu t\xc3\xa4hendab \'lind\'. _NEWLINE_Kaheteistk\xc3\xbcmneaastasena saadeti Ahmed Konstantinoopolisse kooli. Kuueteistk\xc3\xbcmneaastasena pidi ta 1911 koju tagasi tulema, et saada p\xc3\xa4rast isa surma \xc3\xbche geegi klanni pealikuks Mati piirkonnas P\xc3\xb5hja-Kesk-Albaanias. Tema vanem vend ei olnud ilmselt p\xc3\xa4ris normaalne. _NEWLINE_\xc3\x9clest\xc3\xb5usude ajal v\xc3\xb5itles Zogolli oma h\xc3\xb5imuga v\xc3\xbcrst Wilhelmi eest. _NEWLINE_Esimese maailmas\xc3\xb5ja ajal oli Albaania vormiliselt neutraalne, kuid teda okupeerisid Itaalia, Kreeka, Montenegro ja Serbia v\xc3\xa4ed. Zogolli v\xc3\xb5itles nende vastu. Seej\xc3\xa4rel okupeeris Austria-Ungari kogu P\xc3\xb5hja- ja Kesk-Albaania. Zogolli osales katses iseseisvust taastada ja see andis talle v\xc3\xb5imu juurde. Varsti tegi ta koost\xc3\xb6\xc3\xb6d austerlastega, kes m\xc3\xa4\xc3\xa4rasid ta itaallaste vastu v\xc3\xb5itlema saadetud albaania vabatahtlike koloneliks. Tegelikult taotles ta endiselt Albaania iseseisvust. Kui austerlased sellest teada said, "kutsusid" nad ta Viini, et mitte teda Albaanias vangina hoida. _NEWLINE_Esmakordselt l\xc3\xa4\xc3\xa4ne suurlinna sattunud noor albaanlane nautis meeldivat elu. Kiiresti tutvus ta l\xc3\xa4\xc3\xa4ne kultuuriga, \xc3\xb5ppis saksa keelt ja poliitikat ning oli Viini daamide seas hinnas. Viinis viibimine andis talle eelise v\xc3\xb5itluses \xc3\xbclemv\xc3\xb5imu p\xc3\xa4rast Albaanias. _NEWLINE_Alles p\xc3\xa4rast Esimese maailmas\xc3\xb5ja l\xc3\xb5ppu 1919 l\xc3\xa4ks ta Albaaniasse tagasi. Albaania oli ikka veel okupeeritud ning Kreeka, Serbia ja Itaalia kavatsesid selle omavahel \xc3\xa4ra jagada. Et seda \xc3\xa4ra hoida, kutsus grupp Albaania v\xc3\xbcrste kokku Lushnj\xc3\xab kongressi. Ahmed Bej Zogolli, kes oli kongressi \xc3\xbcks juhte, sai uues valitsuskabinetis, mis pidi tooma Albaaniale iseseisvuse, siseministriks ning hakkas selle ameti t\xc3\xb5ttu juhatama v\xc3\xa4ikest armeed. Seel\xc3\xa4bi omandas ka kiiresti poliitilist ning lahingutes Vlor\xc3\xab ja Shkod\xc3\xabri p\xc3\xa4rast ka s\xc3\xb5jalist kogemust ning tema positsioon t\xc3\xb5usis._NEWLINE_Zogu t\xc3\xa4itis Albaania valitsuses mitut ministrikohta (1920 siseminister, 1921 s\xc3\xb5jaminister). Tema toetusbaasi moodustasid L\xc3\xb5una-Albaania maaomanikud (beid) ja P\xc3\xb5hja-Albaamia h\xc3\xb5imujuhid (bajraktar\'id). Zogu asus juhtima reformistlikku Rahvaerakonda ning sai 1922 peaministriks. 1923 teda tulistati parlamendis ning ta sai haavata. _NEWLINE_Zogu peamine rivaal oli Ameerika \xc3\x9chendriikides \xc3\xb5ppinud piiskop Fan Noli (Theofan Stilian Noli), \xc3\xb5igeusuliste albaanlaste liider. M\xc3\xa4ss, mille eesotsas oli Noli, sundis juunis 1924 Zogu minema eksiili. Noli valitsus, mis p\xc3\xbc\xc3\xbcdis l\xc3\xa4bi viia maareformi, ei saavutanud rahvusvahelist toetust. Jugoslaavias baseeruvate Tsaari-Venemaa emigrantidest koosnevate v\xc3\xa4e\xc3\xbcksuste abiga tuli Zogu detsembris tagasi. Need v\xc3\xa4ed v\xc3\xb5itlesid Noli vastu, sest ta oli tunnustanud N\xc3\xb5ukogude Liitu._NEWLINE_1. veebruaril 1925 sai Zogu vastv\xc3\xa4ljakuulutatud Albaania Vabariigi presidendiks. Tema re\xc5\xbeiim oli algusest peale s\xc3\xb5jav\xc3\xa4eline diktatuur. Ta tugines oma Mati klannist p\xc3\xa4rit sandarmitele, nuhkidele ja v\xc3\xb5itlejatele ning sundis h\xc3\xb5imupealikud koost\xc3\xb6\xc3\xb6le vihjelise \xc3\xa4hvardusega nad vaikselt hukata. Zogu m\xc3\xa4ngis sotsiaalseid ja etnilisi gruppe \xc3\xbcksteise vastu v\xc3\xa4lja, mille tulemusena ta sai veritasu ja atentaatide m\xc3\xa4rklauaks._NEWLINE_Ta hakkas Itaaliaga tugevdama suhteid, et tagada sealt laenude saamist. Tirana leping (1926) andis Itaaliale laenude vastu Albaanias kontsessioone. Aastal 1927 s\xc3\xb5lmis ta Itaaliaga s\xc3\xb5pruslepingu ning seej\xc3\xa4rel kaitseiseloomuga s\xc3\xb5jalise liidu 20 aastaks._NEWLINE_1. septembril 1928 kuulutas Zogu v\xc3\xa4lja monarhia ning kuulutas ennast kuningas Zogiks. Kroonimisel kandis ta roosasid p\xc3\xb5lvp\xc3\xbckse ja kuldkannuseid. Kuldkroon kaalus 75 naela. Algselt oli ta kroonimiseks tahtnud osta Viini muuseumis s\xc3\xa4ilitatavat Skanderbegi krooni, kuid see ost eba\xc3\xb5nnestus. (Ahmed Zogu otsib krooni ja pruuti. Vaba Maa, 8. jaanuar 1929, nr 6, lk. 4.)_NEWLINE_Formaalselt oli tegemist konstitutsioonilise monarhiaga, kuid faktiliselt j\xc3\xa4i ta s\xc3\xb5jav\xc3\xa4eliseks diktaatoriks. Zogi re\xc5\xbeiim oma tugeva politsei ja keeruka, kuid ebat\xc3\xb5husa b\xc3\xbcrokraatiaga sarnanes Itaalia re\xc5\xbeiimiga._NEWLINE_Zogistlik tervitus oli ettepoole suunatud v\xc3\xa4ljasirutatud peopesa s\xc3\xbcdame kohal. Zog kuulutas end Skanderbegi j\xc3\xa4rglaseks. Ta kogus inimestelt kuldm\xc3\xbcnte ja kalliskive ning maksis nende eest paberraha v\xc3\xb5i m\xc3\xbcntidega, kehtestades esimese ametliku Albaania valuuta. Kuninga majapidamise kulud moodustasid 2% riigieelarvest, mis ei olnud v\xc3\xb5rreldes Euroopa \xc3\xb5ukondadega siiski v\xc3\xa4ga palju. Teised Euroopa monarhid peamiselt eirasid teda._NEWLINE_Zogu re\xc5\xbeiim t\xc3\xb5i Albaaniasse n\xc3\xa4ilise stabiilsuse. Ta p\xc3\xbc\xc3\xbcdis jagu saada teer\xc3\xb6\xc3\xb6vlitest ja rajada hariduss\xc3\xbcsteemi. \xc3\x9chtlasi suurenes riigi s\xc3\xb5ltuvus Mussolini Itaaliast. Albaaniast sai Itaalia tugipunkt Balkani poolsaarel. Itaalia sai enda k\xc3\xa4tte kontrolli Albaania rahanduse ja s\xc3\xb5jav\xc3\xa4e \xc3\xbcle. 1932 p\xc3\xbc\xc3\xbcdis Zog edutult Mussolini m\xc3\xb5jule vastu hakata. Majanduskriisi ajal pidi Albaania vilja importima. Paljud albaanlased emigreerusid._NEWLINE_1934, kui Zog p\xc3\xbc\xc3\xbcdis Itaalia m\xc3\xb5ju suurenemist takistada, ilmusid Durr\xc3\xabse alla Itaalia s\xc3\xb5jalaevad, nii et Zog oli sunnitud itaallastele alluma.   _NEWLINE_Zogi valitsemise ajal Albaania majandus edenes ja v\xc3\xb5eti kasutusele moodne \xc3\xb5iguss\xc3\xbcsteem.    _NEWLINE_Troonil olles oli Zogil palju tegemist atentaatidest hoidumisega. 1931 oleksid kaks p\xc3\xbcssimeest Zogi Viini ooperiteatrist "Pajatsite" etenduselt v\xc3\xa4ljumisel \xc3\xa4\xc3\xa4repealt m\xc3\xb5rvanud. Tema ema valvas kuninga k\xc3\xb6\xc3\xb6ki, et toitu ei m\xc3\xbcrgitataks. Ema kinnitusel oli toit \xc3\xbcks kord m\xc3\xbcrgitatud._NEWLINE_Aprillis 1938 abiellus moslemist Zog orvuks j\xc3\xa4\xc3\xa4nud katoliiklasest Ungari krahvinna Geraldine Apponyi von Nagy-Appony\'iga (s\xc3\xbcndinud 1915), kelle ema oli ameeriklane. 5. aprillil 1939 s\xc3\xbcndis kroonprints Leka. _NEWLINE_25. m\xc3\xa4rtsil 1939 esitas Rooma Tiranale ultimaatumi, n\xc3\xb5udes, et see n\xc3\xb5ustuks Albaania minemisega Itaalia protektoraadi alla. Ettek\xc3\xa4\xc3\xa4ne oli , et Albaania kuritarvitab Itaalia raha. Kuningas Zogu keeldus vastutasuks Albaania t\xc3\xa4ieliku \xc3\xbclev\xc3\xb5tmise ja koloniseerimise eest itaallaste poolt raha vastu v\xc3\xb5tmast. Teise variandi j\xc3\xa4rgi pakuti talle \xc3\xbche Itaalia kindrali poolt formaalse kuningliku staatuse s\xc3\xa4ilimist. Varem oli Zog keeldunud legaliseerimast fa\xc5\xa1istlikku parteid. _NEWLINE_Kuningas p\xc3\xbc\xc3\xbcdis aega v\xc3\xb5ita. Aprilli alguses algas Albaanias mobilisatsioon. Zog esitas 5. aprillil abipalve demokraatlikele riikidele ja 6. aprillil Balkani Antandile.  _NEWLINE_7. aprillil 1939 sisenesid Albaaniasse Itaalia v\xc3\xa4ed. Riigist sai protektoraat Itaalia kuninga Vittorio Emmanuele III v\xc3\xb5imu all._NEWLINE_Kohe p\xc3\xa4rast Itaalia v\xc3\xa4gede sisenemist saatis kuningas Zog oma abikaasa ja vasts\xc3\xbcndinud poja kiirabiautoga Kreekasse. Kui perekond oli kindlas kohas, edastas kuningas peaministri residentsist raadio teel \xc3\xbcleskutse "v\xc3\xb5idelda viimse veretilgani meie iseseisvuse kaitseks". Seej\xc3\xa4rel v\xc3\xb5ttis ta kaasa suure osa riigikassast (10 kasti Albaania kullavarusid) ning p\xc3\xb5genes ratsa Kreekasse. Kuninga enda suur varandus oli hoiul \xc5\xa0veitsi ja Inglismaa pankades. Kuningale j\xc3\xa4rgnes 115 \xc3\xb5ukondlast, kes kandsid kullakaste.  _NEWLINE_Kreekasse ei tahtnud nad j\xc3\xa4\xc3\xa4da, et Mussolini ei teeks neid v\xc3\xb5\xc3\xb5rustanud Kreeka kuningale etteheiteid. Kreekast Londonisse "Ritzi" hotelli j\xc3\xb5udmiseks tuli l\xc3\xa4bida T\xc3\xbcrgi, Rumeenia, kus kuningas Carol neid vastu v\xc3\xb5ttis, Poola, Baltikum, Rootsi, Holland, Belgia ja Prantsusmaa. Nad seadsid end sisse Pariisi piirkonnas Maye\' lossis ja Mesnil-Saint-Denis\' lossis, kuid olid sunnitud p\xc3\xb5genema sakslaste eest, kes olid selleks ajaks juba tunginud Belgiasse. Kuninglik perekond ja \xc3\xb5ukond hakkasid kolme limusiiniga l\xc3\xb5una poole liikuma, liitudes teiste p\xc3\xb5genike aeglase vooriga. P\xc3\xa4rast Saksa pommituslennukite tule alla sattumist hargneti ning taas\xc3\xbchineti Bordeaux\'s, kust 1940. aasta hilissuvel saadi \xc3\xbcmberpiiratud sadamast viimase laevaga Liverpooli ja sealt rongiga Londonisse._NEWLINE_Londonis kuulus kuninga kaaskonda 30 inimest, sealhulgas tema kuus \xc3\xb5de. Kogu s\xc3\xb5ja ajaks j\xc3\xa4id nad Inglismaale. "Ritzi" hotellist kolisid nad Parmoor House\'i, maamajja, mille nad rentisid Buckinghamshire\'is Chilternsis. _NEWLINE_Teise maailmas\xc3\xb5ja ajal olid eriti P\xc3\xb5hja-Albaania vastupanur\xc3\xbchmad ametlikult rojalistlikud. P\xc3\xa4rast 1942. aastat j\xc3\xa4tsid vabariiklikud vastupanur\xc3\xbchmad need varju. Zog p\xc3\xbc\xc3\xbcdis Winston Churchilli veenda, et see teda Balkani rindele saadaks. Ent Briti valitsus toetas kommunistlikke partisane.  _NEWLINE_P\xc3\xa4rast s\xc3\xb5da p\xc3\xbc\xc3\xbcdis Zog troonile tagasi tulla, kuid kommunistid Enver Hoxha juhtimisel kuulutasid v\xc3\xa4lja rahvavabariigi. 2. jaanuaril 1946 loobus Zog ametlikult troonist, kuigi ta tegelikult troonin\xc3\xb5udlusest ei loobunud. _NEWLINE_Kui sai selgeks, et USA ja Briti abi puudumise t\xc3\xb5ttu Albaaniasse naasta ei \xc3\xb5nnestu, asus perekond Egiptuse \xc3\xb5ukonna ametlikul kutsel elama Egiptusesse. Algul elati \xc3\xbches Giza hotellis p\xc3\xbcramiidide l\xc3\xa4hedal, hiljem asuti elama villasse Aleksandria moodsas Ramlehi linnaosas. Aleksandrias elas teisigi endisi monarhe juurde, kellele kuningas Faruk oli varjupaika pakkunud. L\xc3\xa4viti Bulgaaria kuninga Simeon II ja Itaalia kuninga Vittorio Emmanuele III perekonnaga.  _NEWLINE_Kuningas palkas lisaks sekret\xc3\xa4rile \xc3\xb5ukonnaministri, kes tegeles protokolliga. Majas oli palju teenijaid, ihukaitsja ja autojuht. Tegeldi Albaania vabastamise plaanidega ning m\xc3\xa4ngiti tinglike panuste peale kaarte. Kuningas Faruki igakuiste k\xc3\xbclask\xc3\xa4ikude ajal m\xc3\xa4ngiti raha peale. _NEWLINE_Briti valitsus v\xc3\xb5ttis l\xc3\xb5puks ette operatsiooni Enver Hoxha kukutamiseks, mis aga eba\xc3\xb5nnestus Kim Philby reetmise t\xc3\xb5ttu. _NEWLINE_Kui Gamal Abdel Nasser Faruki juulis 1952 s\xc3\xb5jav\xc3\xa4elise riigip\xc3\xb6\xc3\xb6rdega troonilt t\xc3\xb5ukas ja viimane Egiptusest lahkus (kuninganna vaatas Aleksandrias binoklist Faruki tema jahi pardal), kolis Zog, kelle tervis oli halb, oma perekonna ja kaaskonnaga Prantsusmaale Prantsuse Rivierasse. _NEWLINE_Zogi p\xc3\xbc\xc3\xbcti kokku 55 korda m\xc3\xb5rvata. Ta suri p\xc3\xa4rast 10 aasta pikkust rasket haigust Prantsusmaal Suresnes\'is 9. aprillil 1961 v\xc3\xa4hkt\xc3\xb5ppe. Enne surma m\xc3\xa4\xc3\xa4ras ta oma j\xc3\xa4rglaseks poja Leka._NEWLINE_Matustel oli sadu Albaania pagulasi. Kuningale pandi hauda kaasa kotike kodumaa mullaga, mida Geraldine oli kaasas kandnud. Ta maeti Thiais\' surnuaia islami ossa. _NEWLINE_Kuninganna Geraldine suri 2002.  _NEWLINE_P\xc3\xa4rast sotsialistliku re\xc5\xbeiimi kokkuvarisemist tuli Zogi poeg Leka 1997 Albaaniasse tagasi. Referendumil l\xc3\xbckkas rahvas monarhia tagasi.\n_START_SECTION_\nIsiklikku\n_START_PARAGRAPH_\nEnne abiellumist olevat kuningas tegelnud p\xc3\xb5hiliselt pokkerim\xc3\xa4nguga ja suitsetanud 150 l\xc3\xb5hnasigaretti p\xc3\xa4evas.     _NEWLINE_Geraldine\'i s\xc3\xb5nul oli Zog nende esimese kohtumise ajal 1937. aasta l\xc3\xb5pus n\xc3\xa4gus mees, kellel olid l\xc3\xa4bitungivad sinised silmad ning kes kandis laitmatut valget aukoloneli mundrit. Tal olid v\xc3\xa4ikesed pigimustad vuntsid, mille \xc3\xbcle ta oli v\xc3\xa4ga uhke. _NEWLINE_Kui kuninglikku perekonda s\xc3\xb5ja ajal Inglismaal k\xc3\xbclastas suure Albaania s\xc3\xb5bra Aubrey Herberti poeg Auberon Herbert, j\xc3\xa4i talle mulje, et kuningas Zog, keda Aubrey Herbert oli kunagi nimetanud Shakespeare\'i lugejaks ja tubliks v\xc3\xb5itlejaks, ei teinud midagi peale oma majesteetlikkuse hellitamise ja pisikeste Pariisi stiilis jalutusk\xc3\xa4ikude.'